[{"text_idx": "#000000", "text": "C\u0302u Esperanto estas sekto? C\u0302u tradukado estas mensogado? Kaj kiuj libroj en la \u201dBaza legolisto\u201d efektive estas legindaj? Jen kelkaj demandoj, kiujn starigas la podkasto \u201dUsone persone\u201d. Ni petis Hans Becklin rakonti pri la elsendo."}, {"text_idx": "#000001", "text": "Hans Becklin dum komitata kunsido."}, {"text_idx": "#000002", "text": "Libera Folio: Kiajn avantag\u0302ojn lau\u0306 vi havas la podkasta formo?"}, {"text_idx": "#000004", "text": "\u2013 Kiel podkast-kreanto, mi trovas la formon tre avantag\u0302a. Ne estas tre multekoste krei podkastojn \u2013 se oni povas akcepti mezbonan sonkvaliton, oni fakte povas registri podkaston per sia pos\u0302telefono. La sistemoj por registri, munti, kaj diss\u0302uti, kiujn ni uzas por Usone persone, estas senpagaj. Oni povas krei lau\u0306 sia propra ritmo, fidante, ke la au\u0306skultantoj kaptos la epizodon, kiam ajn g\u0302i estos preta. Kaj oni povas elekti tre specifan temon \u2013 ec\u0302 en malgranda komunumo kiel Esperantujo \u2013 kaj fidi, ke la g\u0302ustaj homoj trovos vin."}, {"text_idx": "#000005", "text": "Kial vi decidis fari regulan podkaston?"}, {"text_idx": "#000006", "text": "\u2013 Same kiel multaj projektoj en Esperantujo, tiu c\u0302i fontas el pasio kombinig\u0302anta kun profunda amikeco. Rafa Nogueras kaj mi de longe konas unu la alian, estante pli-malpli kovitaj de la sama, kreskanta Esperanto-movado en Usono antau\u0306 7-8 jaroj. Ambau\u0306 el ni regule partoprenas NASK, kiu estas en Usono ne nur kursaro sed ankau\u0306 nia c\u0302efa evento. Simile, ni interesig\u0302as pri beletro, verkado, tradukado kaj la Esperanta kulturo, kaj ofte korespondas pri c\u0302io c\u0302i inter NASK-oj."}, {"text_idx": "#000007", "text": "\u2013 Brandon Sowers, pli longdau\u0306ra Esperantisto el Atlanto (kvankam similag\u0302a kiel Rafa kaj mi) reaktivis dum la pandemio aparte en tiuj c\u0302i kampoj. Rapide mi kaj Rafa aparte amikig\u0302is kun li, kvankam dum sia nova epoko de esperantismo Brandono log\u0302as konstante ekster Usono \u2013 unue en Barbado kaj nun en Portugalujo. Ni de pli ol jaro kritikas kaj komentarias la verkojn de la aliaj kaj babilas preskau\u0306 c\u0302iutage per privata grupo en Telegramo."}, {"text_idx": "#000010", "text": "\u2013 Jes, sed ni havas tri c\u0302efajn kriteriojn: gasto povu prezenti ion gravan al Esperantujo, estu preta paroli kun ni kvazau\u0306 ni estus c\u0302irkau\u0306 tablo en trinkejo, do sufic\u0302e neformale, kaj parolu Esperanton simile bone kiel ni, por konservi la kvaliton de la elsendo kaj g\u0302ian tau\u0306gon por progresantoj. G\u0302is nun ni bonvenigis plej ofte nian amikon Stela Besenyei-Merger. Nia triopo tamen restas la kerno, kaj ni ne volas transiri al plene gastiga podkasto, kvankam gasto faciligas la pretigadon (c\u0302ar tiu prezentas la c\u0302efajn informojn kaj ni simple respondas)."}, {"text_idx": "#000011", "text": "Kiom da au\u0306skultantoj kutime havas la eroj?"}, {"text_idx": "#000012", "text": "\u2013 Nuntempe, nova epizodo du semajnojn post sia apero g\u0302enerale estas au\u0306skultita 400 fojojn. Do sufic\u0302e multe! Ni dissendas la podkaston per RSS-fluo, kiun oni povas kapti per ajna podkaptilo, kaj ankau\u0306 per YouTube. Mi antau\u0306vidas, ke la nombro dau\u0306re kreskos \u2013 g\u0302is nun, unu duono de niaj au\u0306skultantoj trovig\u0302as en Usono, lando g\u0302enerale marg\u0302ena en Esperantujo."}, {"text_idx": "#000014", "text": "\u2013 Eble ne surprizas la legantojn de Libera Folio, ke plej au\u0306skultita g\u0302is nun estas la epizodo C\u0302u Esperanto estas sekto?!, kiun niaj samideanoj pli ol mil fojojn au\u0306skultis! Ni provis en g\u0302i nek dampi la proprajn opiniojn, nek kritiki senbaze au\u0306 tro persone (spite la nomon de la podkasto)."}, {"text_idx": "#000015", "text": "Kiujn podkastojn vi mem regule au\u0306skultas?"}, {"text_idx": "#000016", "text": "\u2013 Kiam mi estis fres\u0302a Esperantisto antau\u0306 preskau\u0306 jardeko, mi multe au\u0306skultis la podkastojn Kern.punkto kaj Varsovia Vento \u2013 fakte, dum mi kuiris vespermang\u0302on au\u0306 purigis mian apartamenton, mi preskau\u0306 c\u0302iam au\u0306skultis unu el ili por akrigi mian senton pri parolata Esperanto. Nun, au\u0306skultinte la tutan katalogon de jamaj epizodoj, mi ne sentas min same fidela al tiuj, kvankam mi dau\u0306re c\u0302ion au\u0306skultas. Alia projekto, kiun mi tre s\u0302atas, estas Fremdulo, kvankam tiu lasta c\u0302esis regule aperi antau\u0306 jaro."}, {"text_idx": "#000017", "text": "\u2013 En la angla lingvo, mi emas au\u0306skulti podkastojn pri aktualaj\u0302oj, g\u0302enerale en mia au\u0306to survoje ien. Same kiel la plej granda nombro da usonaj podkastemuloj, mi sekvas The Daily, produktatan de la landa c\u0302efj\u0302urnalo The New York Times. Mi aldone tre s\u0302atas Freakonomics, Lingthusiasm, the Allusionist, kaj la podkaston de Duolingo por lernantoj de la hispana. C\u0302iuj el tiuj c\u0302i, tamen (eble flankenmetante Lingthusiasm) celas ion pli profesian, kun multe da muntado, scenaroj, fona muziko, kaj tiel plu. Sed ili havas pli grandan stabon \u2013 kaj ankau\u0306 per sia produkto lukras. Ni simple umas triope de tempo al tempo, kaj registras tion por niaj amikoj."}, {"text_idx": "#000018", "text": "C\u0302u podkastoj lau\u0306 vi iugrade transprenas la rolon de radiaj elsendoj en Esperanto?"}, {"text_idx": "#000019", "text": "\u2013 Honeste dirite, frue en mia Esperantisteco ec\u0302 la tradiciaj elsendoj komencis dissendi per podkastoj, sed ne c\u0302iam same lerte, kiel oni farus kreante ion plene novan. Do mi ne nepre scipovas kompari la oran epokon de la Esperanta radio al la nuna podkasto-periodo; por mi, neniam estis agordado de kurt-onda ricevilo por kapti la akcentatan Esperanton de iu fremdulo."}, {"text_idx": "#000020", "text": "\u2013 Sed indas demandi, c\u0302u la pli formala formo uzata de la naciaj radioj (eksaj kaj nunaj) de Pollando, Kubo, C\u0302inujo, Vatikano, ktp kongruas kun la g\u0302enro podkasto. Mi dirus, ke ne \u2013 ili simple adaptig\u0302as al la teh\u0302nologio, ne mem tajlante sin al la g\u0302enro. Tion oni atendus \u2013 simile en Usono la plej popularaj podkastoj je la komenco estis radio-programoj, kiujn oni povis per podkastado kapti lau\u0306 la propra ritmo, anstatau\u0306 dependi de horaro. Tio estis iu meza fazo, kaj evidenta plibonigo. Sed c\u0302esigi la evoluadon en tiu transira fazo estus erare."}, {"text_idx": "#000021", "text": "\u2013 Por mi, do, ne temas pri transpreno de ajna informa (au\u0306 propaganda) rolo \u2013 temas pri la kreado de tute nova g\u0302enro, kiu malpli utilas al unudirektaj registaraj deziroj, sed pli kongruas kun la bezonoj de la nuntempa Esperanto-komunumo. Iu izolito, sen loka klubo (au\u0306 eble kun loka klubo plena je krokodiloj) povas per podkastoj en sia domo sperti bonkvalitan, viglan Esperanton kun malpli da pretendoj pri pompo kaj graveco. Ec\u0302 en la epoko de radioelsendoj, oni ofte devis iri al kongreso por tion c\u0302i g\u0302ui. Kaj nia podkasto ne estas unudirekta \u2013 fakte, inspiras nin ofte sugesto au\u0306 komento de au\u0306skultanto, kiu ampleksig\u0302as en nia pretigado g\u0302is temo tau\u0306ga por epizodo. Ni ec\u0302 sendas al demandintoj, kies demandojn ni uzas en la podkasto, glumarkon!"}, {"text_idx": "#000023", "text": "La milito en Ukrainio plej interesis legantojn"}, {"text_idx": "#000024", "text": "Tiu c\u0302i retejo uzas Akismet por malpliigi trudaj\u0302ojn. Ekscii kiel viaj komentaj datumoj estas traktataj."}, {"text_idx": "#000025", "text": "Hans parolas tre bela, klara Esperanto. Mi tre s\u0302atas au\u0306skulti lin."}, {"text_idx": "#000026", "text": "Mi tre s\u0302atas tiun c\u0302i podkaston, mi multe lernis per g\u0302i.\nC\u0302e vikipedio estas listo de multaj esperantaj podkastoj kaj radioj: "}, {"text_idx": "#000035", "text": "Alig\u0302i al 400 aliaj abonantoj"}]